*Likumprojekts*

**Grozījumi Enerģētikas likumā**

Izdarīt Enerģētikas likumā (Latvijas Vēstnesis, 1998, 273/275.nr.; Latvijas Republikas Saeimas un Ministru kabineta Ziņotājs, 1998, 20.nr.) šādus grozījumus:

1. Izslēgt 1. panta 5. punktu.

2. Papildināt likuma 1. pantu ar 50. līdz 57. punktu šādā redakcijā:

„50) koģenerācija **-** tehnoloģiskais process, kurā lietderīgai izmantošanai vienlaikus ražo elektroenerģiju un siltumenerģiju;

51) koģenerācijas iekārta– iekārta vai iekārtu kopums, kas paredzēts vienlaicīgai elektroenerģijas un siltumenerģijas ražošanai vienotā tehnoloģiskajā procesā. Koģenerācijas iekārtā neietilpst iekārtas, ko izmanto tikai siltumenerģijas ražošanai vai tikai elektroenerģijas ražošanai;

52) mikrokoģenerācijas iekārta - koģenerācijas iekārta, kuras maksimālā jauda nesasniedz 50 kWe;

53) koģenerācijas stacija– tehnoloģisku iekārtu, būvju un infrastruktūras kopums, kas paredzēts vienlaicīgai elektroenerģijas un siltumenerģijas ražošanai. Koģenerācijas stacija sastāv no vienas vai vairākām koģenerācijas iekārtām, kuru darbības nodrošināšanai tiek izmantotas palīgiekārtas un ražošanā izmantojamo energoresursu padeves, dūmgāzu aizvadīšanas, saražotās elektroenerģijas un siltumenerģijas nodošanas un citas infrastruktūras. Koģenerācijas stacijā var būt uzstādītas iekārtas, ko izmanto tikai siltumenerģijas ražošanai (piemēram, ūdenssildāmie katli, tvaika katli) vai tikai elektroenerģijas ražošanai. Koģenerācijas iekārtas, kuras izvietotas vienā adresē, ir uzskatāmas par vienu koģenerācijas staciju;

54) mazas jaudas koģenerācijas stacija **–** koģenerācijas stacija, kurā uzstādītā elektroenerģijas ražošanas jauda nav lielāka par vienu megavatu;

55) augstas efektivitātes koģenerācija - koģenerācija, kas atbilst šādiem kritērijiem:

a) ražošana koģenerācijas režīmā koģenerācijas iekārtās nodrošina primārās enerģijas ietaupījumu vismaz 10% apmērā salīdzinājumā ar primārās enerģijas patēriņu siltumenerģijas un elektroenerģijas atsevišķai ražošanai;

b) ražošana mazas jaudas koģenerācijas stacijās un mikrokoģenerācijas iekārtās, kas ļauj sasniegt jebkādu primārās enerģijas ietaupījumu;

56) koģenerācijas režīmā saražotā elektroenerģija **-** elektroenerģija, kas saražota procesā, kurš ir saistīts ar lietderīgās siltumenerģijas ražošanu un kura aprēķini veikti saskaņā ar apstiprinātu metodoloģiju;

57) lietderīgā siltumenerģija– koģenerācijas iekārtā saražota siltum­enerģija, ko komersants pārdod siltumenerģijas lietotājam par cenu, kas atbilst vienam no šādiem nosacījumiem (ja komersants ir vertikāli integrēts un vienlaikus nodarbojas ar siltumenerģijas ražošanu, pārvadi un sadali, par lietderīgo siltumenerģiju atzīstama visa koģenerācijas iekārtā saražotā siltumenerģija. Lietderīgās siltumenerģijas apjomā neieskaita siltumenerģiju, kas saražota atsevišķos ūdenssildāmajos vai tvaika katlos):

a) ja siltumapgādes sistēmas operatora licences zonā ir tikai viens siltumenerģijas ražotājs, siltumenerģijas pārdošanas cenu ir noteicis vai apstiprinājis regulators;

b) ja siltumapgādes sistēmas operatora licences zonā ir vairāk nekā viens siltumenerģijas ražotājs, siltumenerģijas pārdošanas cena nav zemāka par kurināmā izmaksām siltumenerģijas vienas vienības saražošanai katlumājā, ja izmanto to pašu kurināmā veidu, ko koģenerācijas iekārtā, un katlumājas neto lietderības koeficients nav mazāks par 92%, izmantojot gāzi vai šķidro kurināmo, un nav mazāks par 80%, izmantojot cieto kurināmo.”.

3. Izteikt 24.1 pantu jaunā redakcijā:

„(1) Ja atbilstoši likumam "[Par ietekmes uz vidi novērtējumu](http://likumi.lv/doc.php?id=51522)" ir veikts ietekmes uz vidi novērtējums sakarā ar energoapgādes komersanta objekta izveidošanu vai būtisku pārmaiņu veikšanu tajā un šim objektam ir noteikts Eiropas Savienības kopīgu interešu projekta statuss saskaņā ar Eiropas Parlamenta un Padomes regulu Nr.347/2013, ar ko nosaka Eiropas energoinfrastruktūras pamatnostādnes un atceļ lēmumu Nr. [1364/2006/EK](http://eur-lex.europa.eu/LexUriServ/LexUriServ.do?uri=OJ:L:2006:262:0001:01:LV:HTML), groza regulu (EK) Nr. [713/2009](http://eur-lex.europa.eu/LexUriServ/LexUriServ.do?uri=CONSLEG:2009R0713:20130601:LV:HTML), regulu (EK) Nr.714/2009 un regulu (EK) Nr.715/2009 (turpmāk – Regula Nr.347/2013), Ekonomikas ministrija sagatavo Ministru kabineta lēmuma projektu par paredzētās darbības akceptēšanu un virza normatīvajos aktos noteiktajā kārtībā izskatīšanai Ministru kabineta sēdē. Lēmumu par paredzētās darbības akceptēšanu pieņem Ministru kabinets.

(2) Ekonomikas ministrija koordinē lēmumu Eiropas Savienības kopīgu interešu projektu realizācijai pieņemšanu saskaņā ar Regulas Nr.347/2013 prasībām.”.

4. Izteikt likuma IX nodaļas nosaukumu šādā redakcijā:

„Siltumapgādes un aukstumapgādes sistēma”.

5. Izteikt likuma 46. panta otro daļu šādā redakcijā:

„(2) Siltumapgādi vai aukstumapgādi var nodrošināt, izmantojot centralizēto siltumapgādes vai aukstumapgādes sistēmu, individuālo siltumapgādes vai aukstumapgādes sistēmu vai lokālo siltumapgādi vai aukstumapgādi.”.

6. Izteikt likuma 46. panta trešo daļu šādā redakcijā:

„(3) Centralizētās siltumapgādes sistēma ir siltumavotu, pārvades un sadales siltumtīklu un siltumenerģijas lietotāju kopums, kas saskaņoti ražo, pārveido, pārvada, sadala un patērē siltumenerģiju.”.

7. Papildināt likuma 46. pantu ar ceturto līdz astoto daļu šādā redakcijā:

„(4) Individuālā siltumapgādes sistēma ir atsevišķas ēkas siltumapgādes sistēma, kas var sastāvēt no apkures iekārtas, kas apsilda visu ēku, un/vai apkures iekārtām, ko izmanto atsevišķu telpu apsildīšanai ēkā.

(5) Lokālā siltumapgāde ir autonoma ražotāja, valsts vai pašvaldības iestāžu īpašumā esoša siltumapgāde, kas nodrošina siltumenerģiju paša vajadzībām un citiem enerģijaslietotājiem, kuriem siltumenerģija tiek sadalīta un piegādātano siltumavota ar vai bez sadales siltumtīkliem.

(6) Centralizētās aukstumapgādes sistēma ir aukstuma avotu, pārvades un sadales aukstumapgādes tīklu un dzesēšanai nepieciešamās enerģijas lietotāju kopums, kas saskaņoti ražo, pārveido, pārvada, sadala un patērē dzesēšanai nepieciešamo enerģiju.

(7) Individuālā aukstumapgādes sistēma ir atsevišķas ēkas aukstumapgādes sistēma, kas var sastāvēt no dzesēšanas iekārtas, kas dzesē visu ēku, un/vai dzesēšanas iekārtām, ko izmanto atsevišķu telpu dzesēšanai ēkā.

(8) Lokālā aukstumapgāde ir autonoma ražotāja, valsts vai pašvaldības iestāžu īpašumā esoša aukstumapgāde, kas nodrošina dzesēšanai nepieciešamo enerģiju paša vajadzībām un citiem enerģijaslietotājiem, kuriem dzesēšanai nepieciešamā enerģija tiek sadalīta un piegādātano dzesēšanas avota ar vai bez sadales aukstumapgādes tīkliem.”.”

8. Papildināt likuma 46. pantu ar devīto daļu šādā redakcijā:

„(9) Autonomais ražotājs nav licencējams siltumapgādes pārvades un sadales komersants.”.

9. Papildināt likuma 46. pantu ar desmito daļu šādā redakcijā:

„(10) Primārās enerģijas ietaupījuma aprēķināšanas metodiku koģenerācijas stacijām un noteikumus par energoefektivitātes prasībām reģistrēta energoapgādes komersanta valdījumā esošām centralizētām siltumapgādes vai aukstumapgādes sistēmām un to atbilstības pārbaudes kārtību nosaka Ministru kabinets.”.

10. Izslēgt likuma 57. pantu.

11. Izslēgt likuma 58. pantu.

12. Svītrot likuma 72. pantā vārdus "(degviela)" attiecīgā locījumā.

13. Svītrot likuma 72.3pantā vārdu "(degvielas)".

14. Papildināt Informatīvo atsauci uz Eiropas Savienības direktīvām ar 5. punktu:

„5) Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK.”.

Iesniedzējs:

ekonomikas ministrs V.Dombrovskis

Vīza:

valsts sekretārs M.Lazdovskis

03.09.2014. 10:35

920

K.Beihmanis

67013260

[Karlis.Beihmanis@em.gov.lv](mailto:Karlis.Beihmanis@em.gov.lv)

I.Ozoliņa

67013175

[Inguna.Ozolina@em.gov.lv](mailto:Inguna.Ozolina@em.gov.lv)

A.Pētersone

67013170

[Andzela.Petersone@em.gov.lv](mailto:Andzela.Petersone@em.gov.lv)

E.Pētersone

67013263

[Eizenija.Petersone@em.gov.lv](mailto:Eizenija.Petersone@em.gov.lv)

S.Strautiņa

67013087

[Sintija.Strautina@em.gov.lv](mailto:Sintija.Strautina@em.gov.lv)

I.Lāce

67013116

[Inga.Lace@em.gov.lv](mailto:Inga.Lace@em.gov.lv)